Guptas is ‘die rotte wat die skip verlaat’Atul Gupta (Argieffoto) Maroela Media het vroeër berig ŉ woordvoerder van die Gupta-familie het gesê hulle sal teen die einde van die jaar al hul aandeelhoudings in Suid-Afrikaanse ondernemings beëindig. David Maynier, woordvoerder vir die DA, het gesê die Gupta-familie se bewering dat hul besluit in die beste belang van die land geneem is, is doodeenvoudig oneerlik. “Dit is ŉ feit dat lede van die Gupta-familie, en die besighede wat deur hulle beheer word, die onderwerp van verskeie ondersoeke was, onder meer ŉ ondersoek deur die Valke na beweerde korrupsie, ŉ ondersoek deur die Sentrum vir Finansiële Intelligensie na beweerde geldwassery, ŉ ondersoek deur die Suid-Afrikaanse Reserwebank na die beëindiging van sakeverhoudings met sekere banke en talle ondersoeke deur die Nasionale Tesourie na beweerde korrupsie in hul sakeooreenkomste met staatsbeheerde maatskappye, soos Denel, Eskom en Transnet,” het Maynier gesê. Hy het gesê die Gupta-familie het skynbaar ŉ keerpunt bereik en het besluit dit is in hul beste belang om uit besighede in Suid-Afrika te onttrek. “Ons sal nie terugstaan nie en alles in ons vermoë doen om seker te maak dat die ondersoeke na die Gupta-familie se besighede afgehandel en die resultate daarvan aan die publiek bekendgemaak word,” het Maynier gesê.